Zuma weier glo om te bedankPres. Jacob Zuma. Foto: Elmond Jiyane Pres. Jacob Zuma weier glo om te bedank as president en het sy ANC-kollegas uitgedaag om hom te onthef “as hulle by magte is om dit te doen”. Die ANC se hoës het Sondagaand in Pretoria met Zuma vergader. Volgens mediaberigte het adj.pres. Cyril Ramaphosa vir Zuma gevra om te bedank, maar laasgenoemde weier glo eenvoudig om dit te doen. Ramaphosa het in Desember die leisels van die ANC oorgeneem ná hy Nkosazana-Dlamini Zuma in ŉ taai wedstryd om dié titel geklop het. Zuma se termyn kom eers oor sowat 13 maande tot ŉ einde, maar die druk op hom om te bedank neem die afgelope ruk skerp toe. Zuma sal op 22 Februarie, indien hy nog president van die land is, die soveelste mosie van wantroue in die parlement moet hanteer. Daar is ook ŉ moontlikheid dat dekades lange aanklagte van korrupsie en rampokkery weer teen die einde van die maand teen hom ingestel kan word deur die nasionale vervolgingsgesag (NVG). Die ANC het nog nie ŉ amptelike aankondiging in dié verband gemaak nie, maar wel ŉ dringende vergadering met sy nasionale werkskomitee (NWK) gereël om die kwessie verder te hanteer.